Papersnake/gushiwen huggingface dataset:
奉怀子循司勋二首 其一
徐繗（明代）

郢曲何人理，怜君独苦心。一官丝鬓尽，万恨绿樽深。

园步携琴入，山行载笔寻。有怀良夜永，风露满云岑。
送王楚材往湖州听读
敖陶孙（宋代）

短羽真成入彀游，小儒踪迹欲谁求。
非关古字诛扬子，自是诸生欠沈犹。
百计千方元薄命，双溪二水各宜秋。
此行试卜唐夫子，会向芹边问楚囚。
往山下石岩醉卧成诗三首 其三
胡居仁（明代）

寂寞空山里，堪舆即枕衾。遥怜李学士，踪迹杳难寻。
赠妈祖宫住持转文
周凯（清代）

吼声如虎耳堪憎，三月春风冷似冰。且向参寥烹活火，暂同无本说初乘。

蓬瀛东去茫无岸，法相西来只此僧。我欲灯前證因果，打包何日解行縢。
严州
范成大（宋代）

城府黄尘扑马鞍，一篙重探水云寒。
耳边眼底无公事，睡过严州二百滩。
奉和御制佑神观观灯从驾
余深（宋代）

月华迎仗翠舆还，冉冉春光暖破寒。莲炬浮云星汉远，鳌峰彻夜烛龙盘。

况逢节好民风乐，自是祥多国祚安。万井讴歌归圣德，年年长拥路旁看。
山中吟
丁高林（清代）

万红千紫画乾坤，绿染江南江北村。
文鸟双飞鱼作队，好花生子竹添孙。
翁承事挽词五首 其三
陈渊（宋代）

苦语熏心不易忘，它时闻教我为详。须知令尹多仁术，寔自严君有义方。
和柯提举寄诗 其三
何梦桂（宋代）

亲跨灵槎访渚星，归来云锦照青春。湖山夜半生神气，一雨田田采芑新。
初食鸡头有感
欧阳修（宋代）

六月京师暑雨多，夜夜南风吹芡嘴。
凝祥池锁会灵园，仆射荒陂安可拟。
争先园客采新苞，剖蚌得珠从海底。
都城百物贵新鲜，厥价难酬与珠比。
金盘磊落何所荐，滑台拨醅如玉醴。
自◇窃食万钱厨，满口飘浮嗟病齿。
却思年少在江湖，野艇高歌菱荇里。
香新味全手自摘，玉洁沙磨软还美。
不瓢固不羡五鼎，万事适情为可喜。
何时遂买颍东田，归去结茅临野水。
鹧鸪天·镂玉裁琼学靓妆
赵长卿（宋代）

镂玉裁琼学靓妆。不须沈水自然香。好随梅蕊妆宫额，肯似桃花误阮郎。羞傅粉，贱香囊。何劳傲雪与凌霜。新来句引无情眼，拼为东风一晌忙。
陈虚中外史煮石窝
方行（元代）

仙人高隐五云边，煮石曾令夜不眠。世上已闻餐玉法，山中休种采芝田。

丹炉药与青猿守，瀛海书从白鹤传。歌罢洞庭明月里，祇应微响落中天。
丁丑仲春将渡浙江从者请盘沙予畏而不许既登
韩元吉（宋代）

桑田变东海，此语闻自昔。
嗟我百人，耳目讵能识。
谁言钱塘江，遂有车马迹。
涨沙莽云屯，衣带仅寻尺。
我初未渠信，束襜俟潮汐。
是时月既望，春晴好风色。
同舟二三子，击揖意颇适。
中流类坳堂，竟作胶柱瑟。
褰裳乱涛波，植杖负囊笈。
居然濯我足，发堤慰行客。
西兴忽在眼，唤渡犹顷刻。
鲲鹏定何之，鱼龙岂迁宅。
斜阳照高岸，得酒饯寒湿。
平生忠信怀，对此徒感激。
翻成仆奴笑，抚事吁莫测。
莫问世池平，空悲岘山侧。
于郡城送明卿之江西·其四
李攀龙（明代）

高斋秋色满西山，梅福当年此抱关。
君到豫章劳问讯，汉家迁客几人还。
泛浈江至脩仁水寻范云饮水赋诗处
欧大任（明代）

陆陟心苦艰，江行意超忽。扬舲恣击汰，理榜欣乘筏。

昔闻范内史，于焉自怡悦。赋诗散郁陶，饮水辨清淈。

今游属暮春，远放遵南粤。三枫睇已遥，五渡嗟应没。

爰思雊雉驯，尚想甘棠茇。命驾税山椒，弭盖依林樾。

明霞带远峦，瑞霭屯崇碣。樊薄粲朱樱，原陵苞绿蕨。

感兹时物迁，惧尔芳馨歇。代更道岂殊，事往迹空揭。

凄凄怀古吟，心赏不可越。鸱夷迥泛湖，子牟怅怀阙。

采兰向中洲，眷此何由达。沿洄发棹讴，愉乐陶嘉月。
春日独酌十首 其九
郭祥正（宋代）

几日待春光，春光易衰歇。流年信密移，谁能保肌发。

何须秉蜡信，今夕值明月。但愿海变酒，拍浮长出没。

归来归去来，蓬山有仙阙。
文宣王及其弟子赞
宋高宗（宋代）

君子若人，单父之政。
引肘寤君，放鱼禀令。
傅郭勿获，遂能制命。
百代理邑，用规观听。
送戴兄西上
林希逸（宋代）

乃翁白发栖鸾去，夙志勤勤待汝成。自古文章有定价，如兄词赋合先鸣。

今年恩数非常比，上甲科名著意争。语别溪干聊赠句，南归伫看锦衣荣。
刘仲高仪曹左顾林下重话十年之别作诗见赠次韵
饶节（宋代）

下马疑高韵，披襟记旧游。从头推故迹，屈指尽名流。

安否何劳问，行藏不用筹。夜阑重换烛，群吏且前休。
成相杂辞
荀子（先秦）

请成相：世之殃，愚闇愚闇堕贤良！人主无贤，如瞽无相，何伥伥！
请布基，慎圣人，愚而自专事不治。主忌苟胜，群臣莫谏，必逢灾。
论臣过，反其施，尊主安国尚贤义。拒谏饰非，愚而上同，国必祸。
曷谓“罢”？国多私，比周还主党与施。远贤近谗，忠臣蔽塞主埶移。
曷谓“贤”？明君臣，上能尊主下爱民。主诚听之，天下为一海内宾。
主之孽，谗人达，贤能遁逃国乃蹙。愚以重愚，闇以重闇，成为桀。
世之灾，妒贤能，飞廉知政任恶来。卑其志意，大其园圃高其台。
武王怒，师牧野，纣卒易乡启乃下。武王善之，封之于宋立其祖。
世之衰，谗人归，比干见刳箕子累。武王诛之，吕尚招麾殷民怀。
世之祸，恶贤士，子胥见杀百里徙。穆公任之，强配五伯六卿施。
世之愚，恶大儒，逆斥不通孔子拘。展禽三绌，春申道缀，基毕输。
请牧基，贤者思，尧在万世如见之。谗人罔极，险陂倾侧此之疑。
基必施，辨贤罢，文武之道同伏戏，由之者治，不由者乱，何疑为？
凡成相，辨法方，至治之极复后王。慎墨季惠，百家之说欺不详。
治复一，修之吉，君子执之心如结，众人贰之，谗夫弃之，形是诘。
水至平，端不倾，心术如此象圣人。人而有埶，直而用抴必参天。
世无王，穷贤良，暴人刍豢，仁人糟糠；礼乐息灭，圣人隐伏，墨术行。
治之经，礼与刑，君子以修百姓宁。明德慎罚，国家既治四海平。
治之志，后埶富，君子诚之好以待。处之敦固，有深藏之，能远思。
思乃精，志之荣，好而壹之神以成。精神相反，一而不贰、为圣人。
治之道，美不老，君子由之佼以好。下以教诲子弟，上以事祖考。
成相竭，辞不蹙，君子道之顺以达。宗其贤良，辨其殃孽。请成相，
道圣王，尧舜尚贤身辞让，许由善卷，重义轻利行显明。
尧让贤，以为民，泛利兼爱德施均。辨治上下，贵贱有等明君臣。
尧授能，舜遇时，尚贤推德天下治。虽有圣贤，适不遇世，孰知之？
尧不德，舜不辞，妻以二女任以事。大人哉舜，南面而立万物备。
舜授禹，以天下，尚得推贤不失序。外不避仇，内不阿亲，贤者予。
禹劳心力，尧有德，干戈不用三苗服。举舜甽亩，任之天下，身休息。
得后稷，五谷殖；夔为乐正鸟兽服；契为司徒，民知孝弟尊有德。
禹有功，抑下鸿，辟除民害逐共工。北决九河，通十二渚，疏三江。
禹傅土，平天下，躬亲为民行劳苦。得益、皋陶、横革、直成、为辅。
契玄王，生昭明，居于砥石迁于商，十有四世，乃有天乙是成汤。
天乙汤，论举当，身让卞随举牟光。道古贤圣基必张。
愿陈辞，世乱恶善不此治。隐过疾贤，长由奸诈鲜无灾。
患难哉！阪为先，圣知不用愚者谋。前车已覆，后未知更，何觉时？
不觉悟，不知苦，迷惑失指易上下。中不上达，蒙揜耳目塞门户。
门户塞，大迷惑，悖乱昏莫不终极；是非反易，比周欺上恶正直。
正直恶，心无度，邪枉辟回失道途。己无邮人，我独自美，岂独无故？
不知戒，后必有，恨后遂过不肯悔。谗夫多进，反复言语生诈态。
人之态，不如备，争宠嫉贤利恶忌；妒功毁贤，下歛党与上蔽匿。
上壅蔽，失辅埶，任用谗夫不能制。郭公长父之难，厉王流于彘。
周幽厉，所以败，不听规谏忠是害。嗟我何人，独不遇时当乱世！
欲衷对，言不从，恐为子胥身离凶；进谏不听，刭而独鹿弃之江。
观往事，以自戒，治乱是非亦可识。托于成相以喻意。
请成相，言治方，君论有五约以明。君谨守之，下皆平正，国乃昌。
臣下职，莫游食，务本节用财无极。事业听上，莫得相使，一民力。
守其职，足衣食，厚薄有等明爵服。利往卬上，莫得擅与，孰私得？
君法明，论有常，表仪既设民知方。进退有律，莫得贵贱、孰私王？
君法仪，禁不为，莫不说教名不移。修之者荣，离之者辱，孰它师？
刑称陈，守其银，下不得用轻私门。罪祸有律，莫得轻重威不分。
请牧基，明有祺，主好论议必善谋。五听修领，莫不理续主执持。
听之经，明其请，参伍明谨施赏刑。显者必得，隐者复显，民反诚。
言有节，稽其实，信诞以分赏刑必。下不欺上，皆以情言，明若日。
上通利，隐远至，观法不法见不视。耳目既显，吏敬法令莫敢恣。
君教出，行有律，吏谨将之无铍滑。下不私请，各以宜，舍巧拙。
臣谨修，君制变，公察善思论不乱。以治天下，后世法之成律贯。
役所书事用山谷观化韵 其三
赵鼎（宋代）

小圃来时春向深，酴醾犹得伴孤斟。欲留午枕梦归去，缥缈行云何处寻。
己亥岁二首·僖宗广明元年
曹松（唐代）

泽国江山入战图，生民何计乐樵苏。
凭君莫话封侯事，一将功成万骨枯。

传闻一战百神愁，两岸强兵过未休。
谁道沧江总无事，近来长共血争流。
失调名
郭子正（宋代）

清晓开庭，茱萸初佩。
拜赐宫花纪恩诗
许应龙（宋代）

济济跄跄蔼缙绅，祝尧均效华封人。
觞称凤阙懽声沸，花锡鸾枝内样新。
露叶巧裁隋苑彩，天葩先借汉宫春。
举头仰戴君恩重，好尽忠诚报紫宸。
不用凉州羯鼓催，阳和已逐小春来。
谁将万点花间艳，都向百官头上开。
样巧賸裁隋苑彩，影摇斜蘸汉宫杯。
玉阶再拜君恩重，洋溢懽声遍九垓。
缑氏县作
欧阳修（宋代）

亭候彻郊畿，人家岭◇西。
青山临古县，绿竹绕寒溪。
道上行收穗，桑间晚溉畦。
东◇有深趣，便拟卜幽栖。
间居杂诗 其七
陈光绪（清代）

河阳三百年，德安十四世。同居不析产，能法张公艺。

昔人尚孝友，子孙知好义。斯真家之肥，一门萃和气。

吾越俗不古，同堂居不易。甫毕向平愿，遽分陆贾笥。

善哉明郑濂，曾向太祖对。不听妇人言，胜事百忍字。
宫词一百首 其九十二
王建（唐代）

鸳鸯瓦上瞥然声，昼寝宫娥梦里惊。元是我王金弹子，海棠花下打流莺。
泊昭亭山下得亭字
梅尧臣（宋代）

云中峰午午，潭上树亭亭。
久作大梁客，贫留小阮醒。
滩愁江舸涩，祠信楚巫灵。
日暮渡头立，山歌不可听。
秋雨叹
陆游（宋代）

淙淙雨声泻高秋，稻粱浸澜雨不休。
志士仁人万行泪，孤臣孽子无穷忧。
一身穷困未暇恤，如此无事理有不？圣言古训举不验，简编可用汗马牛？呜呼有粟吾得食，夜睡何时得安席？我生犹及宣和年，建炎以来身所历。
高皇一言感天地，盗贼千群扫无迹。
疽囊虽惨固可医，谁为圣代施鍼石！
不寐
彭汝砺（宋代）

吾行不能休，中夜或不寐。悠悠此时心，往返遍万类。

鳏鱼固不瞑，梦蝶亦无事。纷纷尔何为，百虑终一致。
妒佳月
苏轼（宋代）

狂云妒佳月，怒飞千里黑。
佳月了不嗔，曾何污洁白。
爰有谪仙人，举酒为三客。
今夕偶不见，汍澜念风伯。
毋烦风伯来，彼也易灭没。
支颐少待之，寒空净无迹。
粲粲黄金盘，独照一天碧。
玉绳惨无辉，玉露洗秋色。
浩瀚玻璃盏，和光入胸臆。
使我能永延，约君为莫逆。
摩山诗三首 其三 第三峰
郑重（明代）

层峦葱郁耸扶舆，秀作三峰瀣气疏。极目浮云飞鸟下，采薇山麓是吾庐。
终南
佚名（先秦）

终南何有？有条有梅。君子至止，锦衣狐裘。颜如渥丹，其君也哉！
终南何有？有纪有堂。君子至止，黻衣绣裳。佩玉将将，寿考不亡！
樱桃花
皮日休（唐代）

婀娜枝香拂酒壶，向阳疑是不融酥。

晚来嵬峨浑如醉，惟有春风独自扶。
颂
释果慜（宋代）

南泉提起下刀诛，六臂修罗救得无。
设使两堂俱道得，也应流血满街衢。
还家作 其一
潘江（清代）

仲冬草木衰，朔风凄以厉。游子裹衣裳，途穷始归憩。

入门坐中庭，洞开杳无际。荆榛药石床，瓦砾莽寒砌。

鼯鼠穿屋梁，蟏蛸隔棂翳。门稀户复无，环垣宵不闭。

往时歌舞场，今焉牧鸡彘。侧立怯垂堂，楼阁有颓势。

邻翁走慰言，华居昔何丽。何故忽凋残，非兵是豪隶。

语罢各欷歔，潸然潜出涕。诛茅葺断椽，聊以谋卒岁。

回忆庑下时，吾庐无宁敝。
和安成彭清老五首
彭龟年（宋代）

铿锵金石三千首，吐纳云烟四十年。
自有山神回俗驾，不愁大尹触吟鞭。
请缘老住持象耳山有诗次韵
晁公溯（宋代）

中岩尊者幸同堂，浪走诸方有底忙。
若道渠侬棒可畏，新罗未过合思量。
会同馆
范成大（宋代）

万里孤臣致命秋，此身何止上沤浮！
提携汉节同生死，休问羝羊解乳不？
唐律寄呈父凤山提举十首
汪元量（宋代）

燕山只在乱云边，过了黄河便豁然。
鼠帽蒙头车上坐，貂裘拥鼻草间眠。
秋砧捣落千营月，晓寨炊残万灶烟。
说与奚奴休笑我，诗人要看好山川。
鹪林书巢叠诸君韵二首 其二
李东阳（明代）

幽栖无意托声名，小榜轩居亦近情。四海于身皆俯仰，一枝随分且飞鸣。

山林旧侣心犹在，风雨中宵梦不惊。读罢庄生齐物论，始知天地有鹏程。
游东山寺
韩缜（宋代）

久有东林约，因乘暇日游。
眼明初出郭，神王欲凌秋。
野旷骞孤隼，江清飏远鸥。
近山青嶂合，多稼绿云浮。
鸡犬声相接，沟塍水乱流。
度桥喧从骑，环树转鸣驺。
问俗惊尧壤，寻僧到活洲。
深沈开宝闼，磅礴{左车右尼}华辀。
像设严珠殿，经声隐绛帱。
仰看香刹直，徐步画廊修。
遇物皆周览，逢轩即少留。
前庭初显豁，后径转深幽。
野岭苍筠丽，霜枫赤叶稠。
隔墙闻好鸟，循沼玩游倏。
翠干棕缠剥，红芒稻半收。
凌虚登陛道，匝境对岭楼。
暗谷藏危栈，平沙际别州。
川原同聚沫，身世剧浮鸥。
回首飘乡思，临尊浣客愁。
清闲资善奕，决胜在冥搜。
影动稂苴表，风生曲逆筹。
归鞍不敢缓，斜日照文揪。
田舍杂兴怀长兄四首
廖行之（宋代）

不到田家又夏初，试从野老访耕锄。
稻畦高下水皆足，天意雨晴时自如。
学稼我犹慙孔子，问津君且向长沮。
宦游何似团栾好，更念怀归畏简书。
王修竹馆舍即事
黄庚（元代）

池馆翠深处，宽间称客居。
未仙犹阆苑，不梦亦华胥。
竹净堪居鹤，荷香欲醉鱼。
心清无个事，长日一编书。
广宗四十里至钜鹿
祁顺（明代）

广宗钜鹿近相望，铺舍门临古道傍。垂柳阴中笼夕照，黄花香里遇重阳。

柏台驻节啼乌急，薇省催程去骑忙。无酒无糕度今日，懒将诗句笑刘郎。
与颜钱塘登障楼望潮作
孟浩然（唐代）

百里闻雷震，鸣弦暂辍弹。
府中连骑出，江上待潮观。
照日秋云迥，浮天渤澥宽。
惊涛来似雪，一座凛生寒。
千秋岁 即用秦少游韵
叶小鸾（明代）

草边花外，春意思将退。新梦断，闲愁碎。慵嫌金叶钏，瘦减香罗带。

庭院悄，只和镜里人相对。

过了秋千会。荷叶将成盖。春不语，难留在。几番花雨候，一霎东风改。

肠断也，每年赚取愁如海。
自遣二首 其二
房皞（元代）

瓮面浮香处处春，任他时事百端新。自知野鹿山麋相，不足麒麟阁上人。
仓使和诗出奇不穷再次韵四首 其四
刘克庄（宋代）

公似长松特秀冬，青蒿安敢与松同。高于岱顶谁曾览，远若河源未易穷。

历块岂无追电骏，步虚疑有架天虹。吾诗直犹砖抛耳，载宝而归所得丰。
察罕布哈忠翊父殁王事母表门阖本官弃职侍养
陆文圭（元代）

王气初不限中华，至性未尝根六籍。
门闾节行世所钦，父子忠孝天应惜。
连环解玉理坚緻，老蚌剖珠光的砾。
伯也执凤万人敌，血染征衣归不得。
空留明镜照孤莺，妾颜如花心如石。
发云渐兹无丝白，蓬首何曾御脂泽。
北堂手植忘尤草，幸有斑衣可娱老。
不须遗使寄富归，儿无远志归来早。
事亲日短当爱日，只今三年已素蔷。
宰予衣锦殊未安，温峰绝裾非小失。
和刘公艺暮春有感韵
张以宁（明代）

醉梦还家醒未归，起寻坠萼惜流辉。
静闻白蚁如牛斗，闲看青虫化蝶飞。
日转渐长添篆缕，雨来忽冷觅罗衣。
却思翠竹清溪路，曛黑儿童候竹扉。
叹老
沈括（宋代）

为觅少年心不得，当时感旧已潸然。情怀此日君休问，又老当时二十年。
答杜挺之遗鳅鱼乾
梅尧臣（宋代）

百年蠹柳根半浮，揭屋颠风吹欲倒。
寸步泥深登岸难，鳅乾助饮邻船老。
浣香图题赠芥轩诗
侯晰（清代）

肥遁云山寄一椽，门临留水绿杨边。牵茆补屋刚容膝，插棘编篱未及肩。

位置笔床横放榻，经营茶灶曲通泉。羡君清福能消受，应是前生结静缘。
送李正甫九日韵
房皞（元代）

论著哀时总可哀，不如且放笑颜开。留连风月凭诗句，管领江山有酒杯。

我欲处身如此处，君言裁恨若为裁？从今但有钱三百，相约高楼尽醉回。
解语花·梅花
吴文英（宋代）

门横皱碧，路入苍烟，春近江南岸。暮寒如剪。临溪影、一一半斜清浅。飞霙弄晚。荡千里、暗香平远。端正看、琼树三枝，总似兰昌见。
酥莹云容夜暖。伴兰翘清瘦，箫凤柔婉。冷云荒翠，幽栖久、无语暗申春怨。东风半面。料准拟、何郎词卷。欢未阑，烟雨青黄，宜昼阴庭馆。
林逋
罗惇衍（清代）

有人嵩少买松关，新侍君王泰贷还。风雪半湖梅对屋，云霄万贷鹤归山。

庐犹傍墓魂应恋，名不因诗稿可删。一棹江淮寻旧梦，倦游回首自萧间。
西斋秋感二十首
方回（元代）

血气少未定，所见恨浅局。
百炼至老成，精力已不足。
所□著法言，纪事篡实录。
向来窃有志，迟回未欲速。
□□□□尽，断简浩难续。
意长岁月短，雪发忽已秃。
德功两莫攀，其次当自勗。
山中假余年，不远尚可复。
朝阳洞
朱晞颜（宋代）

湖上初惊八月秋，岭头又见桂香浮。巾车几忆陶彭泽，竹马多惭郭细侯。

未遣灵泉还旧隐，且同岩壑访真游。一枰胜负人何在，试问樵柯已烂否。
花婆井
常棠（宋代）

一湾秋月浸香痕，涤尽山前万古尘。犹记当时老梳洗，淡妆明镜照眉颦。
又和
王之望（宋代）

新篇孤峻绝阶梯，照眼光芒五色迷。
已向时坛称独步，不妨祖令更全提。
真空雅与高情契，绝景终希大手题。
余事文章暂游戏，要将李杜与名齐。
闻石屋彭君置生棺有感为赋四诗 其四
唐顺之（明代）

吾与尔皆梦，相看一笑时。拘拘亦何恶，役役尚如斯。

丛桂山中约，枯槎海上期。胡为更羁绁，有愧故人知。
夔州旱
李复（宋代）

夔人耕山灰作土，散火满山龟卜雨。
春日不知秋有饥，下种计粒手中数。
七月八月旱天红，日脚散血龙似鼠。
汙邪瓯窭高下荒，草根木皮何甘苦。
蛮商奸利乘人急，缘江转米贸儿女，
已身死重别离轻。归州州南神有灵，
归人刲羊求山神。驱风洒润应香火，
飞点不到巫山村。巫山县南也伐鼓，
不告归神告神女。江心黑气卷江流，
雷车载鬼云中语。太守身作劝农官，
子粒今朝多贷汝。春种须作三年计，
上满隆原下水浒。他时更勉后来人，
老去子孙无莽卤。
减字木兰花（和鲁如晦立春）
王之道（宋代）

彩幡金胜。一笑酬春聊适性。E66D女痴儿。半挽梅花半柳枝。

追欢何计。幸对绿尊环早髻。欲舞还羞。美盼娇回碧水秋。
啄木儿
王哲（金朝）

自坐自坐。木上见真火。自哿自哿。从前没灾祸。雨东方妥。

诚堪可。润叶滋枝成花朵。结团团、宝珠颗。翠雾腾空外遍锁。

白露凝虚上负荷。换构交睡同舒他。性命方知无包裹。

不由天、只由我。
鸿沟
黄庭坚（宋代）

英雄并世不相容，割据山川计亦穷。
沟水已东全入汉，淮阴谁复议元功。
句
赵廱（宋代）

昌元古佳郡，比屋谈经史。
山冈叠坡坨，溪濑泻清泚。
畜为灵秀窟，磊落出髧士。
临淄同刘仲方作
张方平（宋代）

回合空山万叠苍，磻溪投钓此开疆。儒家俎豆连洙泗，战图戈鋋接楚梁。

四岳子孙终海屿，诸田意气尽尸乡。不惟仲父能轻重，形胜由来自霸强。
酬朱直 其二
徐鹿卿（宋代）

南来草木半炎州，喜见冰壶一段秋。所学有原真父子，自前无段是王侯。

传家肯羡金籯满，用世还知玉璞酬。人事尽时天理见，但勤耕耨候丰收。
代人作春闺怨十首 其一
朱升（宋代）

一别刘郎万里遥，少年背我暗魂消。屋檐初日喧黄口，拥被孤眠又一宵。
富春
吴融（唐代）

天下有水亦有山，富春山水非人寰。

长川不是春来绿，千峰倒影落其间。
再作十绝寄胡伯负兵侍仲方尚书
李元实（宋代）

寄语朝家廊庙人，新州寄事又重新。
肯甘富贵忘他底，应为斯人作好春。
冬日都下杂兴诗十六首 其五
李稷勋（清代）

瑶瑟泛清怨，金貂老侍臣。晨星看历落，歧路况荆榛。

已是铄金毁，终然片石珍。谁言好京洛，莽莽尽缁尘。
和周次公韵 其二
韩淲（宋代）

武夷仙客话尊前，转觉相忘失醉眠。诗眼文心既如许，古今才调岂徒然。
许由
吕祖谦（宋代）

许由不耐事，逃尧独参寥。
行至箕山下，盈耳康衢谣。
谓此汙我耳，临流洗尘嚣。
水中见日驭，劳苦如尧朝。
尧天接山际，尧云抹山椒。
谁云能避世，处处悉逢尧。
玉隆万寿宫
杨杰（宋代）

竹标溪涧蠲民瘼，剑击蛟龙救水灾。四十日升金阙去，半千年水玉函开。

丹藏井底人难得，柏荫坛心手自栽。一段彩云天外至，山翁疑是锦堆来。
初夏六首
方回（元代）

霹雳疑天裂，滂沱剧海翻。
势来能许怒，事过了无痕。
朱已泥樱核，青还茁菲根。
晚晴听人说，溪涨近城门。
次韵舟行次蓬州游历州境憩蓬莱堂
耶律铸（宋代）

共传灵境可摅怀，指示龙章与凤台。白鼻騧腾横吹去，黄头郎递棹歌来。

青山绿水纡回处，万紫千红次弟开。庵独醉仙无定所，素知元只在蓬莱。
浮丘道人招魂歌
汪元量（宋代）

有妻有妻不得顾，饥走荒山汗如雨。
一朝中道逢狼虎，不肯偷生作人妇。
左掖虞姬右陵母，一剑捐身刚自许。
天上地下吾与汝，夫为忠臣妻烈女。
呜呼五歌兮歌声苦，魂招不来在何所。
鹧鸪天（丙寅岁寿内子）
郭应祥（宋代）

贺了生辰却贺冬。今年乐事又重重。寿香喷处芝兰馥，寿酒斟时琥珀浓。

偕桂隐，到花封。迎长介寿恰三逢。明年此日称觞罢，稳上肩舆九里松。
平蕃曲三首
刘长卿（唐代）

吹角报蕃营，回军欲洗兵。
已教青海外，自筑汉家城。
渺渺戍烟孤，茫茫塞草枯。
陇头那用闭，万里不防胡。
绝漠大军还，平沙独戍闲。
空留一片石，万古在燕山。
用韵答萧济翁
仇远（元代）

想君不欠买山钱，要学骑驴孟浩然。
拂袖径行轻万里，著书直浩后千年。
林泉短褐凄树老，斋馆孤灯耿不眠。
明旦履霜何所向，大茅峰顶看芝田。
孟母断机图为练母沈夫人寿
王汝玉（明代）

匹缣不易成，纷绪不易治。如何孟氏母，剪断机中丝。

机中丝断犹可理，覆篑成山宁可止。子贤著德炳日星，母教垂名耀青史。

练埙伯仲纯孝资，蚤年英拔非凡儿。趋庭既承严父训，慈闱化导犹孜孜。

隆冬盛暑功弗间，灯窗常听乌翻枝。突然已弁思报德，寸草难答三春晖。

千年桃实瑶池后，酒进三觞乐初奏。手持孟母断机图，拜向亲前祝亲寿。

双亲鹤发皓垂肩，兰玉参差争秀妍。自言儿虽匪敢窥前哲，母氏特比孟母贤。

儿容既婉母颜悦，庭户蔼蔼春风边。我闻百行孝居首，埙孝于今信希有。

袖怀三橘奉亲尝，卧获双鱼适亲口。岂如比亲古贤母，埙也爱亲心更厚。

独怜綵衣游未归，王孙芳草几萋其。版舆每御高堂上，空对画图思见儿。

庭前幸有孙枝茂，买肉食之须此时。会待陈情能奉表，我当重赋断机诗。
题金碧山水卷
钱选（宋代）

江南北苑出奇才，千里溪出笔底回。
不管六朝兴废事，一樽且向画图开。
对雪六首 其一
强至（宋代）

几尺江东雪，同时户北风。全家愁坐外，寄命苦吟中。

已分书帷冷，偏憎酒盏空。漫将丰岁兆，去问白头翁。
五百罗汉洞
李流谦（宋代）

五百云霞侣，同胞生佛家。
不贪三昧酒，共驾一乘车。
猿馈霜余果，僧烹粥后茶。
我来无供养，唯读妙莲华。
临江仙 寿程雪楼
张伯淳（宋代）

白雪楼前清画，新来喜事连绵。朱明绿暗麦秋天。绣衣何日去，丹荔已香传。前夜团圆明月好，清光流照华筵。锦囊随处地行仙。庭椿关望眼，同庆八千年。
鹤洲渔唱
黄琏（明代）

白鹤滩头白鹤飞，白鹤滩下有渔矶。鹤唳数声渔得意，渔歌几曲鹤忘机。

潺湲无恙人今古，欸乃何知韵是非。一唱一觞堪一醉，一竿生事未全□。
甘子堂陪宴上韦大夫
熊孺登（唐代）

武陵楼上春长早，甘子堂前花落迟。

楚乐怪来声竞起，新歌尽是大夫词。
赞历代天师·第二十一代讳秉字温甫
白玉蟾（宋代）

火腹金龟梦正疑，琳房初诞谪仙儿。
丹传祖印百来岁，执笏归仙地震时。
漱玉亭
钱闻诗（宋代）

有龙衔水下层霄，俯视浮屠漱海潮。
净倚栏干清耳目，笙篁声里落琼瑶。
与同舍游净明是日大寒予独乘马诸公以盂浩然
王之望（宋代）

惨淡阴风暗广川，冲寒直到白云边。
寒驴苦忆长安道，古寺深行小有天。
岘首诗人穷入画，孤山处士句堪传。
疑君便是林君复，妙字清题故宛然。
晚望
夏竦（宋代）

雨霁吴城晚，谿泉四散流。
禽归半峰树，人在夕阳楼。
国望分江海，星躔次斗牛。
堪嗟兴废地，千载有间愁。
厓门二十首 其一
郭棐（明代）

帝子远辞丹凤阙，熊罴十万建行台。

鼎湖烟散暮天碧，黄竹歌声动地哀。

春色已随流水去，绮罗留作野花开。

厓山咫尺断千古，风雨年年长绿苔。
送敏修赴官钜鹿
华镇（宋代）

蜩鸴悠悠祇可怜，抢榆控地已飘然。早闻达识无诸蔽，晚挹清风胜所传。

会面已欣浑似旧，开怀还肯便忘年。渌波碧草芳春日，忍咏江生送别篇。
秋夕写怀
林大章（明代）

园林昨夜拂清飙，银汉秋高玉宇寥。月下有怀诗共约，山中无事俗全消。

金风自与群芳遍，玉露还将百卉凋。闻说西郊仙境近，杖藜应去一逍遥。
杜鹃行
白玉蟾（宋代）

杜鹃哭，杜鹃哭。
微雨村，远烟麓。
山花红，江枫绿。
一声残，一声续。
一声一声复一声，不管世间银发生。
啼尽天涯夕阳影，又向空中啼月明。
山中憔悴人，无绪伤春色。
今古兴亡一肚脾，临风再拜君得知。
两行茅舍苍烟泪，滴破浣花溪上诗。
市桥柳 送行
蜀中妓（宋代）

欲寄意、浑无所有。折尽市桥官柳。看君著上征衫，又相将，放船楚江口。後会不知何日又。是男儿、休要镇长相守。苟富贵、无相忘，若相忘，有如此酒。
送
赵抃（宋代）

数随乡荐始登科，清白门中所得多。伯氏文章天下望，家风元是老维摩。
寄赠须孟修同学二首 其一
王季珠（清代）

处常遇变顺天行，焉用牢愁写不平。一线穿珠文得体，五金炼冶学收名。

当今钟釜频颠倒，抵死山毛定重轻。且向闲中理闲事，为花酬酒寿同庚。
垂帘
商可（清代）

柔绿阴无际，垂帘昼似年。莺声催午课，花气拥春眠。

向母寻眉谱，随兄治砚田。潜心看内则，钞得两三篇。
秋蝶
石延年（宋代）

飞近素霜时灭没，去衔红叶共悠扬。
花心何处无休歇，秋蝶双翎花树荒。
采白朮
梅尧臣（宋代）

吴山雾露清，群草多秀发。白朮结灵根，持锄采秋月。

归来濯寒结，香气流不歇。夜火煮石泉，朝烟遍岩窟。

千岁扶玉颜，终年固玄发。曾非首阳人，敢慕食薇蕨。
红锦带花
杨万里（宋代）

天女风梭织露机，碧丝地上茜栾枝。
何曾系住春皈脚，只解萦长客恨眉。
节节生花花点点，茸茸晒日日迟迟。
後园初复无题目，小树微芳也得诗。
石浪庵
秦缃业（清代）

篮舆度危岭，一寺抱云根。湖势到门束，山形对佛尊。

钟催夕阳去，松约暮涛喧。新茗堪留客，泉烹石鼎温。
瑞龙吟 春夜见壁间三弦子是云郎旧物感而填词
陈维崧（清代）

春灯灺。拚取歌板蛛萦，舞衫尘洒。屏间乍见檀槽，与秋风扇，一洒斜挂。

帘儿罅。几度漫将音理，冰弦都哑。可怜万斛春愁，十年旧事，恹恹倦写。

记得蛇皮弦子，当时妆就，许多声价。曲项微垂流苏，同心结打。

也曾万里，伴我关山夜。有客向、潼关店后，昆阳城下。

一曲琵琶者。月黑枫青，轻拢细砑。此景堪图画。今日怆人琴，泪如铅泻。

一声声是，雨窗閒话。
秋夜舟中作
赵湘（宋代）

酒醒身计正悠悠，泽国如萍信水流。
独夜听鸿深浦宿，坏篷连雨一灯秋。
年来自觉新诗澹，江上谁怜旧业优。
肠断山家数声笛，不知孤客在孤舟。
官舍
白居易（唐代）

高树换新叶，阴阴覆地隅。何言太守宅，有似幽人居。

太守卧其下，闲慵两有馀。起尝一瓯茗，行读一卷书。

早梅结青实，残樱落红珠。稚女弄庭果，嬉戏牵人裾。

是日晚弥静，巢禽下相呼。啧啧护儿鹊，哑哑母子乌。

岂唯云鸟尔，吾亦引吾雏。
自入襄城即有山水之兴路中稍有赓唱因呈遵道
陈渊（宋代）

风沙久迷神，山水忽照眼。粼粼碧玉甃，叠叠青螺绾。

人烟盛乐土，草树亦精产。云霞入杳冥，禽鸟度杯盏。

放情千里迥，悟意一笑莞。胸襟得奇趣，酬唱出新撰。

虫鱼怯嘲诮，文史困鸠僝。我诗实易成，淡薄非佳馔。

君词颇简出，严绝类烧栈。自应即退缩，强尔取惊赧。

微言固可录，狂论犹未刬。勿使俗人知，归途畏书简。
入京第一程
胡仲参（宋代）

六载馆杭州，重来访旧游。
山中才过雨，客里又惊秋。
岚气蒸衣湿，泉声激石流。
功名苦行役，差见渡头鸥。
衰疾
陆游（宋代）

衰疾支离负圣时，犹能采菊傍东篱。
捉衿见肘贫无敌，耸膊成东瘦可知。
百岁光阴半归酒，一生事业略存诗。
不妨举世无同志，会有方来可与期。
龙瑞宫侧访仙姑不值
施枢（宋代）

轻红片片落桃花，刘阮空迎紫凤车。
石洞有天元不闭，何须流水觅胡麻。
猎犬行
苏拯（唐代）

猎犬未成行，狐兔无奈何。猎犬今盈群，狐兔依旧多。

自尔初跳跃，人言多拏躩.常指天外狼，立可口中嚼。

骨长毛衣重，烧残烟草薄。狡兔何曾擒，时把家鸡捉。

食尽者饭翻，增养者恶壮。可嗟猎犬壮复壮，

不堪兔绝良弓丧。
九月十四日夜枕不寐起视明月清寒著人冷然有
舒岳祥（宋代）

笋冠枕清冷，胡床坐空阔。
鲜飚飞早霜，活水漾明月。
神游十丈莲，仰卧恣天阅。
挽取河东流，黑我头上雪。
泥丸吐神光，陟降在金阙。
湛然大圆镜，一悟万想灭。
城南即事 其二
张栻（宋代）

一春风雨水平湖，更觉湖心月榭孤。坐看百花开落遍，依然山色对清卢。
题唐伯虎烹茶图为喻正之太守三首
王稚登（明代）

太守风流嗜酪奴，行春常带煮茶图。
图中傲吏依稀似，纱帽笼头对竹炉。
闲步吟
邵雍（宋代）

何者谓知音，知音难漫寻。
既无师旷耳，安有伯牙琴。
难逼桑榆景，宁忘松桂心。
独行月堤上，一步一高吟。
次韵吴殿撰多景楼见寄
方岳（宋代）

多情王粲怕登楼，谁遣人间汗漫游。
莼菜梦回千里月，苹花老却一江秋。
人如沙燕年年别，骚到湘累字字愁。
正尔相观衣带水，角声孤起暮云稠。
明月逐人来 其四 贺韩宪副意翁九十
夏言（明代）

绮席含春，锦堂明昼。却正值、小阳时候。九十仙翁，是三朝耆旧。

风节如今那有。

豸角霜棱，光映金章紫绶。只赢得、丹心皓首。彩笔新词，遥献南山寿。

日醉百壶春酒。
送别裴仪同诗
王褒（两汉）

河桥望行旅，长亭送故人。
沙飞似军幕，蓬卷若车轮。
边衣苦霜雪，愁貌捐风尘。
行路皆兄弟，千里念相亲。
忆汉月　华山玉井间作
屈大均（明代）

仙女洗头何处。廿八寒潭长去。衣翻十丈白芙蕖，笑落一天香语。

多情应醉我，斟满了、玉浆如乳。井中冰藕乞双枝，相逐要生毛羽。
题三桂亭
陈尧咨（宋代）

不夸六印满腰悬，二顷仍寻负郭田。
当日弟兄皆刷羽，如今鸿雁尽摩天。
扶疏已问新栽柳，清浅犹寻旧漱泉。
大尹今来还又去，夕阳旌旆复翩翩。
赠蒋知县
叶适（宋代）

纸贵应夸作赋奇，我牛也复咏周诗。
长官况自清如水，说与邦人共展眉。
同韦夏卿送顾况归茅山
綦毋诚（唐代）

谪宦闻尝赋，游仙便作诗。白银双阙恋，青竹一龙骑。

先入茅君洞，旋过葛稚陂。无然列御寇，五日有还期。
书碧山堂稿后
潘淳（清代）

性癖耽寻老古锥，岩中宴坐已多时。忽惊片片花沾袂，又读田郎一卷诗。
虞美人
蔡伸（宋代）

鸾屏绣被香云拥。平帖幽闺梦。觉来重试古龙涎。深炷玉炉、烧气不烧烟。

匆匆人去三更也。月到回廊下。出门无语送郎时。泪共一天风露、湿罗衣。
书来家弟遂已破贼大桥为志数语
黎士弘（清代）

南塘小儿弄兵戏，抹额红巾等山魅。夜切人肝作脯甘，对裂轻缯如破絮。

杀人不死还等闲，随上军门求补吏。山中日日报揭竿，百道军书勒簿尉。

簿尉何能令请行，牙兵几队趋山际。昨日书来珍重看，云已破贼数十辈。

留之不可诛不胜，细作爰书别党类。我闻此语心独欢，贤者宁不当如是。

呜呼作贼不死死者冤，民不作贼将徒然。
题汪水云诗卷 其十
胡斗南（宋代）

螺子江头酒一壶，玚花香处赋归欤。西湖他日笙歌里，还忆山中人姓胡。
服栗
苏辙（宋代）

老去日添腰脚病，山翁服栗旧传方。
经霜斧刃全金气，插手丹田借火光。
入口锵鸣初未熟，低头咀噍不容忙。
客来为说晨兴晚，三咽徐收白玉浆。
玉楼春（用韵答吴子似县尉）
辛弃疾（宋代）

君如九酝台粘盏。我似茅柴风味短。几时秋水美人来，长恐扁味乘兴懒。

高怀自饮无人劝。马有青刍奴白饭。向来珠履玉簪人，颇觉斗量车载满。
懿文皇太子挽诗十章 其六
方孝孺（明代）

懿文光典册，善美过昭明。历数归元子，哀荣慰圣情。

神灵游帝所，陵寝镇天京。公论当时定，千秋有颂声。
郡楼对雨和周守韵二首
张嵲（宋代）

苍烟迷野色，林谷尚微分。
暮雨已吹幔，层岩犹出云。
晚风时断续，落叶自缤纷。
寂寞穷山里，何堪入夜闻。
偈颂一百二十三首
释普度（宋代）

德合乾坤御九天，祥光瑞气霭山川。
当机觌面全提处，一会灵山又俨然。
端明殿学士汪公挽词
楼钥（宋代）

制阃诗书帅，公朝侍从臣。
身能全进退，人可得疏亲。
曳履声犹在，持衡迹遂陈。
从今几百载，更复见斯人。
题林遵性临方壶墨竹
王恭（明代）

我惜琳琅若故人，一回行见一回亲。谁家拓得方壶影，醉眼看时只悟真。
近见慕巢尚书诗中屡有叹老思退之意又于洛下…谕之
白居易（唐代）

近见诗中叹白发，遥知阃外忆东都。烟霞偷眼窥来久，

富贵粘身摆得无。新置林园犹濩落，未终婚嫁且踟蹰。

应须待到悬车岁，然后东归伴老夫。
题山石榴花
白居易（唐代）

一丛千朵压阑干，翦碎红绡却作团。风袅舞腰香不尽，

露销妆脸泪新干。蔷薇带刺攀应懒，菡萏生泥玩亦难。

争及此花檐户下，任人采弄尽人看。
奉陪伯温中散程伯康朝议司马君从大夫席于所居小园作同甲会
文彦博（宋代）

四人三百十二岁，况是同生丙午年。招得梁园同赋客，合成商岭采芝仙。

清谈亹亹风盈席，素发飘飘雪满肩。此会从来诚未有，洛中应作画图传。
夜合花·柳锁莺魂
史达祖（宋代）

柳锁莺魂，花翻蝶梦，自知愁染潘郎。轻衫未揽，犹将泪点偷藏。念前事，怯流光，早春窥、酥雨池塘。向消凝里，梅开半面，情满徐妆。
风丝一寸柔肠，曾在歌边惹恨，烛底萦香。芳机瑞锦，如何未织鸳鸯。人扶醉，月依墙，是当初、谁敢疏狂！把闲言语，花房夜久，各自思量。
代人得若字
项安世（宋代）

尚想东屯诗，十九落岩壑。雨夜闻笙簧，春风化兰若。
初秋小雨
陆游（宋代）

雨来一洗肺肝热，风过远吹禾黍香。
谁识山翁欢喜处，短檠灯火夜初长。
天长久词 其三
卢纶（唐代）

辞辇复当熊，倾心奉六宫。君王若看貌，甘在众妃中。
赋潜庵墨梅
姜特立（宋代）

季伦珊瑚光夺目，元载胡椒高柱屋。
潜庵纸上一枝梅，富比王柱夸不足。
此花清绝更无论，和粉磨丹吾所嗔。
各来华乐最入神，幻出西湖烟雨春。
和张原斋见寄
丘葵（宋代）

昔磨铁砚已成空，今掉孤舟作钓翁。
百丈依依牵夜月，一丝袅袅弄秋风。
梦回牧笛樵歌裹，身寄鸥沙犊草中。
独把新诗轻万户，故人相问有张公。
赵昌芍药
许及之（宋代）

风雨药栏西，残红落锦溪。明窗时展卷，春色任提携。
抵家杂诗四首 其四
孙承恩（明代）

徙倚当春晚，行唫步翠苔。犹思曩日别，不道隔年回。

柳及时新插，桃经手旧栽。似怜主人出，迟得数枝开。
水调歌头（辛丑送胡子安赴远安）
李曾伯（宋代）

风卷江湖浪，举足是羊肠。峡山知在何处，榛莽更凄凉。不为渊明五斗，直为班超万里，雅志未能忘。耿耿富襟抱，行计有诗囊。

溯吴头，逾楚尾，界瞿塘。从它昵昵燕语，留不住征樯。芳草天涯弥望，着我飞凫来去，在在可徜徉。持此见刘表，抵掌与谈王。
周氏旌节卷
钟芳（明代）

阴者阳之守，有家系兴亡。贤哉周氏妇，阴道全坚刚。

十七亲结缡，凤飞偕其凰。十九丧所天，厉志周共姜。

遗腹抚婴孩，白头奉尊章。丸胆玉容悴，缫霜金缕长。

三世系一身，鹓雏溯风翔。丹书发幽眇，白屋生辉光。

镌恩金石丽，千载有馀芳。
元夕
刘黻（宋代）

一来生万感，动是两番春。
俗朴少灯火，年丰多醉人。
远乡犹有旧，明月只如新。
无奈梅花落，相看老树身。
赠盐城诸友
陈造（宋代）

泉脉不通海滨土，人家辘轳上鹹卤。
新粳本自玉为烂，荐熟便如猩血煮。
初尝已叹失香味，久食更忧戕肺腑。
城西禆海百顷宽，绀碧瀰瀰含雾雨。
我者舣柂酌清泠，洁比盘冰味牛乳。
得非天意补此乏，跬步可{奭斗}殊不苦。
但令十舟玄津致，坐遣千室皆甘茹。
迄今俗心不自拔，如食置傍饥不取。
铜章师由尽时贤，盍有教条祛惰窳。
君不见乐天六筦挽西湖，惠利可容今愧古。
德兴县叶元恺家题
朱熹（宋代）

葱汤麦饭两相宜，葱暖丹田麦疗饥。莫道儒家风味薄，隔邻犹有未炊时。
阔翅
贾似道（宋代）

阔翅之虫识亦难，臀长匾薄也应凡。
要知才貌青黄色，头小牙长两腿班。
征虏亭饯王少傅
范广渊（南北朝）

挂冠东门阎，归褐西唐足。结辙尘高衢，祖供悬长麓。

韩卿辞辇路，疏傅知殆辱。素德烛光尘，玄轨芳前觉。
灵栖岩
宋蒙（宋代）

巀巀页页山如簇，磊磊落落石如屋。
上有绿树之阴阴，下有寒如之涔涔。
通天有窦十余丈，游子们萝来复往。
是中端合巢神仙，桃花流水何杳然。
我来正值春风暮，似笑贤劳又还去。
准拟酾酒聊从容，对此坐想飞来峰。
登郡楼书怀
刘兼（唐代）

烟雨楼台渐晦冥，锦江澄碧浪花平。卞和未雪荆山耻，

庄舄空伤越国情。天际寂寥无雁下，云端依约有僧行。

登高欲继离骚咏，魂断愁深写不成。

边郡荒凉悲且歌，故园迢递隔烟波。琴声背俗终如是，

剑气冲星又若何。朝客渐通书信少，钓舟频引梦魂多。

北山更有移文者，白首无尘归去么。

莫嗔阮氏哭途穷，万代深沈恨亦同。瑞玉岂知将抵鹊，

铅刀何事却屠龙。九夷欲适嗟吾道，五柳终归效古风。

独倚郡楼无限意，满江烟雨正冥濛。
冬夜读书有怀竹君妹
那逊兰保（清代）

读罢閒将绣枕欹，书声歇处漏声迟。风来竹院一堂韵，月照芸窗两地思。

碧简多情容我伴，青灯有味许君知。重重别绪绵绵道，樽酒何时共论诗。
导引·圣神缵绪
佚名（宋代）

圣神缵绪，赫奕帝图昌。宝录降穹苍。宸心励翼修郊报，彩仗列康庄。祥烟瑞霭杂天香。管磬发声长。升坛礼毕膺繁祉，睿算保无疆。
正月二十八日宁乡益阳道中作
吴大澄（清代）

和煦天光杂嫩寒，阴晴不定计程难。土膏滋润泉回抱，山脉纵横气郁蟠。

万户烟稠村路滑，一犁雨足水田宽。老农不识绣衣使，笑指鸣驺是大官。
四峰书院
郭槃（明代）

危峦巀嶪削芙蓉，真胜相传是四峰。暮雨尽迷玄圃树，春云犹护宝林钟。

堂存旧垒飞双燕，岩落灵泉浴九龙。夜半仙人骑鹤过，忽惊环佩响从容。
庐陵李英才自制墨与梅花写真艮斋诚斋又许其能诗十月七日携画见访且索拙语因成古风以赠
张镃（宋代）

我家种梅三百树，恼人不特香如雾。阶前花影二更来，月光到处纵横住。

几回欲画嗟未曾，李君能事乃尔能。素绡窃我当时景，更引夜月花边升。

濡毫晕水厌凡墨，扫烟自就千枝灯。客衣缁尽不复恨，但喜占艺清如冰。

圭玄漆响用不尽，博金价定无亏增。又闻觅句颇清熟，社中宗匠交口称。

云台万事无心计，只学希夷多爱睡。醒时非画亦非诗，恣向虚空写千偈。

君船再过嵎中未，乌丸并望新篇寄。醉来染试陋溪藤，满壁蛟龙风捲地。
句
晏殊（宋代）

万年枝上凝烟动，百子池边瑞日长。
七夕同沈璧甫林若抚泛舟芙蓉湖候月
邹迪光（明代）

月貌那能似，云容不可描。
蛙声乐数部，柳缕浪千条。
绿坂疑牛渚，朱栏是鹊桥。
清商未旬日，芦荻已萧萧。
即景 其四
黄文仪（清代）

霜寒水落响天风，烟叶流丹几树枫。雪冷石梁人影绝，蓑衣独钓一渔翁。
隐居杂兴 其八
杨公远（宋代）

篱编红槿障蓬茅，半近城闉半近郊。苔绣曲蹊千万点，梅窥碧近两三梢。

閒将今古浇胸臆，懒把荣枯问卦爻。一自渔樵分席后，清泉白石与论交。
书怀送田二舍人自吏部郎中出典泰州
王禹偁（宋代）

共叹蹉跎两鬓苍，立朝为郡是寻常。
重归谢客中书省，又送山涛吏部郎。
三入承明身最忝，十年兄事分偏长。
喜闻辞日留前席，莫算多时住水乡。
一落索·蒋园和李朝奉
舒亶（宋代）

正是看花天气。为春一醉。醉来却不带花归，诮不解、看花意。
试问此花明媚。将花谁比。只应花好似年年，花不似、人憔悴。
折杨柳五首
曹勋（宋代）

君去霏霏雪满衣，思君杨柳正依依。
新来又得征人信，君去交河尚未归。
蒋山太平兴国禅寺
马之纯（宋代）

凌晨同作蒋山游，细雨丝轻雾不收。
谢得东风如有意，故教晴色渐盈眸。
松阴十里青丝障，石磴千层白玉楼。
弥望宽平如有此，故应常作帝王州。
夜行巩洛道上
李之仪（宋代）

夜久露华重，寒鸦不肯栖。月推银海上，斗过玉绳西。

风脱林衣瘦，山擎云帽低。流萤三四点，趁队过前溪。
敬和东宫春日泛湖韵
张镃（宋代）

乾坤连夜玉为尘，照映冰容面面新。
句妙莫疑难属和，真成白雪对阳春。
福先寺雪中酬别乐天
刘禹锡（唐代）

龙门宾客会龙宫，东去旌旗驻上东。
二八笙歌云幕下，三千世界雪花中。
离堂未暗排红烛，别曲含凄飏晚风。
才子从今一分散，便将诗咏向吴侬。
江城子·溪边
曾廉（清代）

画堂掩映小溪边。缚秋千。绮檐前。无数青山，杨柳绿如烟。

欲向前山丛柳处，过溪去，只无船。

年年洲上草如毡。尽流连。且閒眠。烟外一梢，早已噪新蝉。

不道斜阳山倒影，游鱼戏，翠崖巅。
即事
郭九会（清代）

扫地勤童子，开关忆故人。车来花外月，诗入瓮头春。

好事耽幽僻，忘机任喜嗔。常疑青白眼，终未避嚣尘。
雨花轩
邓肃（宋代）

君不见解空宴坐寂无侣，宝花忽尔窥岩户。
已将精进耸人天，是用色相旌其苦。
又不见毗耶居士坐高堂，四落天花趁挥麈。
若人犹有空可谈，真机何处遁天女。
丰岩寂寂梵王家，谁把幽岩名雨花。
我知此诚齐人耳，但识解空与毗耶。
谁知丰岩了无取，口角澜翻初不语。
吾宗未出天莫窥，岂复有花可为雨。
初八日送章丘赴省
韩淲（宋代）

国家翰墨场，用是得多士。公卿才大夫，大抵每藉此。

其如老伏波，非但一第尔。众俊路方辟，天地亦清美。

洋洋乃大对，闻者为兴起。冠冕鸣佩玉，锋镝櫜弓矢。

成康庶几及，武宣不必拟。目今有舆言，万古有载史。

我来见君行，荣名可以喜。阔步随春风，东华软红里。
李商叟秀才求斋名于王元渤以养源名之求诗 其二
曾几（宋代）

老杜诗家初祖，涪翁句法曹溪。尚论渊源师友，他时派列江西。
宿山中僧
顾况（唐代）

不爇香炉烟，蒲团坐如铁。尝想同夜禅，风堕松顶雪。
浣溪沙
史浩（宋代）

湿翠湖山收晚烟。月华如练水如天。兴来催上钓鱼船。

青箬一如汀草畔，霜筠数曲渚花边。更于何处觅神仙。
小游仙诗九十八首 其六十三
曹唐（唐代）

方士飞轩驻碧霞，酒寒风冷月初斜。不知谁唱归春曲，落尽溪头白葛花。
酬朱兵宪秉器以华岳诸诗三秦石刻见寄
欧大任（明代）

金天石削引丹梯，使者书从盾鼻题。碑集秦中珠斗灿，笔摇华顶綵云低。

临关小队閒飞檄，寄驿新诗满赫蹄。最忆词人庾开府，风尘何处望函西。
和上巳连寒食有怀京洛
沈佺期（唐代）

天津御柳碧遥遥，轩骑相从半下朝。行乐光辉寒食借，

太平歌舞晚春饶。红妆楼下东回辇，青草洲边南渡桥。

坐见司空扫西第，看君侍从落花朝。
湖居春晚杂赋八绝 其二
周紫芝（宋代）

雨后春湖拍拍流，近门谁系两三舟。水边寒食飞双燕，柳外斜阳卧一牛。
满庭芳·决烈修真
长筌子（金朝）

决烈修真，殷勤办道，万缘识破皆空。太虚鼎内，默默养和冲。一颗灵珠灿烂，光辉似、月射千峰。长春景，五云台上，芝草吐香风。这些微妙理，有缘端的，千里相逢。纤尘不染，清净是真功。日用头头不昧，超生灭、法界难笼。还能此，逍遥自在，处处是仙宫。
癸未至节以病晚起走笔戏书纪事排闷十首
方回（元代）

家人簪珥旧，草草亦梳妆。
雪几茶花雅，风炉柿叶香。
乃翁时自笑，此辈讵吾量。
免贺俱休拜，新正一并偿。
梅花七绝
陈师道（宋代）

数点深藏碧玉枝，翠峰十二拥瑶姬。
凭君说与凡桃李，彻骨清寒不解肥。
送剡县陈永秩满归越
方干（唐代）

俸禄三年后，程途一月间。舟中非客路，镜里是家山。

密雪沾行袂，离杯变别颜。古人唯贺满，今挈解由还。
题阳江何氏挹翠轩
胡铨（宋代）

人皆犯红尘，君独嗜空翠。
红尘终有得，空翠了无味。
自众人以观，君亦少良计。
细问红尘人，轩冕蔓倒敝。
方寸万斛埃，灰土常处袂。
翻思对青山，一洗秽浊气。
始知空翠佳，千古余爽思。
何子亦何人，对此日隐几。
明涵轩窗净，影入林牖媚。
眼界括穷碧，白鸟决归眥。
青山如高人，可挹不可致。
和孙端叟寺丞农具十五首其四樵斧
梅尧臣（宋代）

适从伐枯桑，莫悟刃已缺。
蚕工向欲迫，田事不可彻。
丁丁背谷声，役役持柯热。
积薪高於山，焉用先後别。
再吟六诗四首拜呈 其四
孔平仲（宋代）

龙笛霜号窍，熊旗露缀斿。追欢品加豆，偷暇日要囚。

周冕英才集，商瑚瑞气浮。金韬书屡讲，蓬矢志须酬。

草树双仙岛，风烟半玉楼。画图观隰驳，果实采沅榴。

通贵人无恙，承平府孔修。官非剑外久，课比茂陵优。

时变休成论，皇明已照幽。责躬无复事，嘉谷谒高秋。
送瓜与胡原仲
刘子翚（宋代）

呼儿急走送筠篮，敌暑惟应此物堪。
一握青瑶含秀润，满襟寒雪沍清甘。
搔园底用修邻怨，剪棘聊应益盗惭。
它日傥收遗瓣种，离离虎掌遍山南。
满江红
佚名（宋代）

雪共梅花，念动是、经年离拆。重会面、玉肌真态，一般标格。

谁道无情应也妒，暗香埋没教谁识。却随风、偷入傍妆台，萦帘额。

惊醉眼，朱成碧。随冷暖，分青白。叹朱弦冻折，高山音息。

怅望关河无驿使，剡溪兴尽成陈迹。见似枝而喜对杨花，须相忆。
赠别黄大使四章即题其百药山房诗卷 其二
姚燮（清代）

不作媚世想，乃为千秋人。雕文尚皮傅，先已汩其真。

闻君素劬尚，奇字穷汉秦。壮复纵游辔，河岳相主宾。

撷华敛龙象，指爪吾安驯？天门不可劬，荒荒自油云。
即事谢子之二绝句 其一
晁说之（宋代）

何妨少日不能容，讵玷山公启事中。庭下秋风收不得，欲彫琼树未听从。
十二月十三日喜雪二首
郭印（宋代）

缤纷飞六出，景色兔园同。
桂树非摧月，杨花不起风。
布银成世界，屑玉满虚空。
此地知丰乐，如何答上穹。
以螃蟹寄高紫微践约侑以雪醅时犹在黄冈
岳珂（宋代）

前朝无蟹惟有诗，亦复无酒供一瓻。今朝有蟹仍有酒，极目征帆更搔首。

古来乐事誇持螯，赤琼酿髓玄玉膏。菊花吹英好时节，况是九日将登高。

旌旗半江笳鼓发，不作诗人淡生活。待君净洗沙漠尘，归趁看灯更奇绝。
意难忘 自题梅竹双清图
顾太清（清代）

一径幽香。傍猗猗修竹，疏影扶将。横斜深院宇，冷艳小池塘。

才雪后，乍芬芳。尽无语持觞。向夜阑、巡檐索句，特费思量。

相思难话衷肠。想佳人空谷，一样情伤。帘栊灯黯淡，篱落月昏黄。

多少事，意难忘。似不自禁当。更怕他、新愁旧梦，虚度年光。
邵文敬所藏画松图
李东阳（明代）

老干丛枝色深黑，蛟龙战空雷雨击。空堂素壁光虚白，望断冰崖雪千尺。

君家此图图者谁，谁其似者毕与韦。酒醒片石月欲堕，坐久鸣涛风渐稀。

初如庐山寻白鹤，不闻人声闻子落。复如驻马蓝田厅，树下或有吟哦声。

主人能棋复能赋，仓卒相逢不知处。嗟予亦是好奇人，惯听凉秋满庭户。

城南风景无尘埃，东曹隐者心悠哉。闭门却扫戒僮仆，莫效前呵喝道来。
冬夜寓居寄储太祝
綦毋潜（唐代）

自为洛阳客，夫子吾知音。尽义能下士，时人无此心。

奈何离居夜，巢鸟悲空林。愁坐至月上，复闻南邻砧。
赠日者庐生
徐元杰（宋代）

相逢未纵谈天口，开口便教侬赋诗。
我语只堪供覆瓿，子行聊赠若为资。
忘忧对草閒供咏，溅泪看花重感时。
何日重来当刮目，只谈风月得舒眉。
雨中遣怀
陆游（宋代）

病中草草度年华，睡起匆匆日易斜。
抵死愁禁千斛酒，薄情雨送一城花。
镜湖烟水摇朱舫，锦里香尘走钿车。
此梦即今都打破，不妨寂寞住天涯。
庆清朝（梅花）
史浩（宋代）

翠竹茎疏，碧溪流浅，绮窗为尔时开。依稀远岸，才见一点寒梅。冷定半疑是雪，因风还度暗香来。醉清兴，瘦策过桥，黄帽青鞋。

繁枝正微雨后，似怨人知晚，泪浥冰腮。殷勤百绕，留连踏遍莓苔。报道玉人睡觉，菱花初试晓妆台。携归去，粉额殢人，比并轻抬。
阮郎归
黄庭坚（宋代）

贫家春到也骚骚。琼浆注小槽。老夫不出长蓬蒿。邻墙开碧桃。

木芍药，品题高。一枝烦剪刀。传杯犹似少年豪。醉红浸雪毛。
鲜于子骏使君生日
秦观（宋代）

惟昔高堂梦，熊罴兆吉占。
气锺西蜀秀，时应仲秋严。
江汉挥犀尾，风云下笔尖。
微辞追屈宋，精义到黄炎。
操履森寒柏，名声耿夜蟾。
击强鵰鹗健，治剧鷿鹈銛。
使者旌旄易，将军印缓添。
鸳鸿随步武，虎豹入韬钤。
锦覆郎官被，彤垂太守襜。
两行分蜜炬，十里上珠帘。
礼士常悬榻，诛奸或奋髯。
雨堂昏绛帐，风帙乱牙签。
银汉星初换，金茎露已沾。
欢声连北固，寿邑宣东渐。
丽句充文几，奇香牣玉奁。
簪绅五福具，樽俎四难兼。
贱子真殊幸，清标获屡觇。
误蒙雕朽木，猥辱画无盐。
嘉运方熙洽，英才岂滞淹。
伫公归法从，行道慰民瞻。
偈颂二十一首
释坚璧（宋代）

相随步步见还难，墨刷骅骝锦绣鞍。
一夜遍行南赡部，天明依旧立江干。
浮丘祠
郑晦（宋代）

青天志欲骑长虹，半生双眼四海空。
题诗远寄广成子，笔力万仞摇崆峒。
前年鹤背乘天风，翻然回首江之东。
束书归隐黄山中，山中偶遇浮丘翁。
人生寰宇总过客，呼酒浇愁醉李白。
十亩耕云种紫芝，酣歌击石嫌春窄。
招浮丘，乾坤到处堪遨游。
丈夫有志身徇国，逢时无意干封侯。
皇天恩泽盈遐陬，忍视吴楚森戈矛。
黄金白璧岂足尚，我爱文章有官样。
长篇欲向庵壁题，凭陵膏气三千丈。
住庵道人请书壁，秃毫轰雷停不得。
飞香洒雪淋漓湿，一夜寒风瘦蛟泣。
答同舍杜德机
汪元量（宋代）

北风吹我上金台，忍见蛾眉堕马嵬。
宴罢蟠桃王母去，江南肠断贺方回。
观橘花
郑刚中（宋代）

渐看绿叶秋来密，是爱轻花露未晞。
何日增枝充素里，为渠临酒脱金衣。
赠子通
孔武仲（宋代）

金石论交古所希，朱颜相结少年时。
自嗟龌龊逢人少，尤喜轩年出众奇。
文字往来谐律吕，笑谈错杂和埙篪。
近闻俗语多才间，愿子高歌锦与箕。
饭枫桥铺
赵蕃（宋代）

只堠复双堠，晨鸡仍午鸡。
春风空浩浩，客意只凄凄。
驱我因微禄，言归欠薄畦。
有怀无与共，聊以命诗题。
赠相士许松坡
何梦桂（宋代）

天地委尔形，祸福叭所命。
天颜寿盗跖，穷宪富猗顿。
阴阳气不齐，所受各有分。
司造秘不言，谁能作天问。
君今挟相术，两目烱清镜。
开口说是非，窃弄司造柄。
富贵闻者喜，贫贱闻者愠。
分定不可移，喜愠两皆病。
朝暮芧四三，空使众狙竞。
安知鸠与鹏，小大各适性。
劝君且归休，吾方游神廷。
得雨亭题壁 
谢锡朋（清代）

词人遗迹已零星，山水功名剩小亭。遮护百年来往客，不愁苦雨压江青。
孤山诗二首
释智圆（宋代）

峭拔湖心起，湖心四望通。
盘根入巨浸，叠翠点寒空。
势迥侔蓬入，层危敌阆风。
僧楼笼淡雾，雁塔礙飞鸿。
晓井金沙粲，晴坡玛瑙红。
喷云春雨外，照影夕波中。
野蔓垂枯柏，疏钟匝梵宫。
闲泉澄极顶，幽径入深丛。
古迹谈皆异，秋屏寫未同。
乐游非俗客，静望属渔翁。
买去知无价，栖来思岂穷。
翻嗟市朝里，尘土日濛濛。
光武
徐钧（宋代）

功成论道息干戈，武将森森学问多。
养得文风名节盛，自三代下莫能过。
晚望江南
郭印（宋代）

野豁长江外，人家各自村。
水光秋蘸树，云色晚封门。
引眺频搔首，行吟只断魂。
可怜新月上，烟霭又昏昏。
更高亭
张景脩（宋代）

稚子山妻伴老翁，重阳寻遍菊花丛。
明年把酒知何处，却忆高亭是梦中。
赠安禅勤上人
曾巩（宋代）

讵知萧洒吾庐旧，却有高明此寺邻。
水竹迸生刚节老，秋山过抱翠岚新。
惟怜季子归来困，自笑原思久更贫。
深识幽人风义厚，扫轩开榻最相亲。
挽常蒲溪端明二首 其一
卫宗武（宋代）

兰省冠时英，清华晚遍更。有年尤有德，全节复全名。

世袭乌台誉，身辞鹓阁荣。平生扬历地，千古载廉声。
昭陵石马歌恭和御制元韵
鄂尔泰（清代）

行天维龙御飞霞，行地维马周天涯。开张卓立须驾驭，岂独巡游西海腾渥洼。

千金市骏世希有，美名徒挂涓人口。自来房驷无虚生，六辔乘时应乾九。

圣朝启运战与农，秉耒调马弯雕弓。文皇双马特超绝，騊駼騄駬堪齐踪。

艰难马上得天下，累洽重熙集纯嘏。至今斫石傍昭陵，始信人间有神马。

云台烟阁铭功宗，策勋此马将毋同。在天之灵凭陟降，嘶随列缺追丰隆。

吾皇鼓车方记里，万仞塞垣销壁垒。金鳌长见巩如山，石马何由汗如水。

留都展礼朝翰屏，鸾旗照影辽河清。待翻乐府歌《天马》，伫看马负图出龙祥徵。
送金齿张任之南还
符锡（明代）

六街春夜雨，九陌昼连云。深树藏啼鸟，危楼澹夕曛。

飞花轻款款，离思正纷纷。酌尽沽来酒，何言可赠君。
玉京秋·烟水阔
周密（宋代）

长安独客，又见西风，素月丹枫凄然其为秋也，因调夹钟羽一解
烟水阔。高林弄残照，晚蜩凄切。碧碪度韵，银床飘叶。衣湿桐阴露冷，采凉花、时赋秋雪。叹轻别。一襟幽事，砌蛩能说。
客思吟商还怯。怨歌长、琼壶暗缺。翠扇恩疏，红衣香褪，翻成消歇。玉骨西风，恨最恨、闲却新凉时节。楚箫咽。谁倚西楼淡月。
初月
郑克已（宋代）

初月当楼动，风帘倚望斜。
光亏微有晕，桂薄不成花。
云淡明林叶，溪清印岸沙。
去年寒露白，旅食在京华。
观音院德云堂
胡松年（宋代）

小舟乘风飞鸟过，万顷云涛纵掀簸。此行要是快平生，无数青山笑迎我。

山根隐约见人家，槿篱茅屋埋烟霞。宛似秦人种桃处，川原远近纷香葩。

杖藜径踏华山去，试问莲开今何许。路迷绝壑荫松筠，身到半山听鱼鼓。

道人为我开云堂，是中境界浑清凉。幽磬时和野鸟语，飞泉暗泻岩花香。

文书照眼本吾事，雁鹜著行败人意。造物似怜厌世嚣，挈置湖山烦一洗。

何人夜呼隐去来，向来得丧真山崖。金庭玉柱永不改，人间劫火空飞灰。
蒜溪
刘克庄（宋代）

日烁千山草树然，海乡极目少炊烟。
蒜溪一脉涓涓水，只绿庵西数丈田。
梦扬州 蘧庵先生久客维扬词以寄怀
陈维崧（清代）

蜀冈头。记狂夫、旧日曾游。薄倖樊川，赢得一梦青楼。

红桥上，藕丝菱蔓，当时费尽凝眸。平陈业，烟花记，可怜逝水悠悠。

老矣先生何求。也雨楫烟帆，北谒诸侯。鹤发开元，老泪铜仙争流。

红衣落尽西风起，怕隋堤、最不宜秋。隐隐见，一江灯火，人隔扬州。
成父携酒过余作二绝 其一
韩淲（宋代）

今雨能来定可怜，一壶仍与遂初泉。故人风味成疏阔，且向杯中别圣贤。
句 其一
赵彦若（宋代）

江心百炼青铜镜，架上双纫翠缕衣。
纪梦
仇远（元代）

安翔紫云軿，游盼璚仙家。
斜阳射岩谷。眩目皆丹砂。
娃鬟挟鸾尾，倦埽菖蒲花。
古剑行赠仇将军北征
郑善夫（明代）

将军手提三尺冰，乃是鬼国之铁，大齿之珍，沧溟水枯淬
不成。
莫邪断发跃冶死，而后龟文漫理流天晶。
霜锋闪烁?鹈凝，万金吴钩拖赭缨。
北斗七宿土花发，青天宝匣回机衡。
魂斩断犀俱细事，此物自是苍龙精。
江翻河亥罔象急，提出白曜摇东溟。
飞芒杀白帝，喉下不可婴。
丰城古狱谁识女，斗牛之墟元气升。
沙塞秋高尘压城，黄龙白狼不肯庭。
山甫无人武安死，战马西向徘徊鸣。
安西都护君好行，此物应世世当平。
丈夫叱咤鞭风霆，国难不赴非俊英。
剑乎！剑乎！吾与汝，同死生。
次漕庾两使者绝句韵六首
刘克庄（宋代）

古来一哄立之平，朱魏当年互讲明。
遗□□□□□约，面含菜色腹雷声。
初侍讲于青霞洞 其二
冼桂奇（明代）

杳杳青霞洞，山门石自成。林深多野鹿，地僻断秋蝇。

竹里闻樵唱，松根看道经。山人惯来往，险绝不须矜。
再和 其六
李彭（宋代）

平生爱花被花恼，况复杂花川上明。剑外参谋诗满眼，乞灵何必锦官城。
绿鬓
徐夤（唐代）

绿鬓先生自出林，孟光同乐野云深。躬耕为食古人操，

非织不衣贤者心。眼众岂能分瑞璧，舌多须信烁良金。

君看黄阁南迁客，一过泷州绝好音。
题余生山居
郑东（元代）

野水流花涧，春云拂草亭。地连桐柏观，人识少微星。

养鹤还知相，煎茶亦著经。卜邻应未晚，休勒北山铭。
證道歌 其六十七
释印肃（宋代）

宗亦通，说亦通，两处由来剑刃锋。八还要义漫天诀，七处徵心理一同。
述怀
黄庚（元代）

故乡迢递几时还，目断长江杳渺间。
一雁飞边天万里，白云多处是青山。
山中八景为友人赋 其五 新巷樵歌
欧必元（明代）

下山踏歌相和，归路日暝争先。牛羊已入深巷，樵人尚隔前川。
和丘与权秘校咏宝寄林成之进士
苏颂（宋代）

天下岂无宝，此宝常旷乏。
浑然肖天质，不与璆璠杂。
万产蓄精粹，百灵常护押。
天王得而兴，人事留岂盍。
问将安所施，邦国凭镇压。
问谁能为售，靡物可酬答。
孰嗟道不行，将以补千衲。
孰忧大厦摧，用以支众庘。
在昔夏及周，相继登天榻。
搜索罄寰瀛，异物悉归狎。
万玉会诸涂，九鼎安於郏。
人神为交欢，海岳在呼欱。
无远不奔趋，无强不折拉。
区区霸者君，犹能救收扱。
譬夫至音奏，所听才鞺鞳。
晋强由一战，齐盛成九合。
小邦愿输币，邻境求盟歃。
至宝既见用，光价日以洽。
岂若秦与赵，争璧相蹂踏。
其下数十代，交攻事矛甲。
用舍亦异道，盛衰势相沓。
得之权纲震，失之基本塌。
吾君系皇统，威棱海隅匝。
大器固神扃，众奇萃缇匣。
山瑰及海灵，尽获诸罗罨。
拣金碛砾中，或不间砂鑞。
求珠渊泉底，或见取{外广里上卑下两虫}蛤。
珉石尚珍藏，理宁斥珪玾。
其间偶弃遗，诚堪为嗟{左甲右欠}。
或是选择殊，非由道路狭。
渊哉二君言，相投予意恰，
谁能借其辩，九重贡君阖。
上以启聪明，次以广开纳。
冀于涓尘中，收拾秘箱笈。
明时宁自疑，本无双刖法。
割飞二刀子歌
卢纶（唐代）

我家有剪刀，人云鬼国铁。裁罗裁绮无钝时，用来三年一股折。

南中匠人淳用钢，再令盘屈随手伤。改锻割飞二刀子，色迎霁雪锋含霜。

两条神物秋冰薄，刃淬初蟾鞘金错。越戟吴钩不足誇，斩犀切玉应怀怍。

日试曾磨汉水边，掌中恄慄声冷然。神惊魄悸却收得，刃头已吐微微烟。

刀乎刀乎何烨烨，魑魅须藏怪须慑。若非良工变尔形，只向裁缝委箱箧。
华亭百咏·普照寺
许尚（宋代）

高门收画戟，即此建精蓝。
施予恩虽在，缁流绝不谈。
感怀诗
龙女（唐代）

海门连洞庭，每去三千里。十载一归来，辛苦潇湘水。
大雪三绝句
苏辙（宋代）

玄冥留雪付勾芒，桃李虽忧麦未伤。
膏泽较迟三十日，问天此意亦茫茫。
子夜四时歌 其四
商景徽（清代）

五彩织薰笼，炉灰皎如雪。不弃炙残香，为爱心中热。
枕上作
陆游（宋代）

山雨萧萧过，沙泉咽咽流。
梦中无远道，醉里失孤愁。
贫卖相如骑，寒思季子裘。
儿童报新霁，裹饭出闲游。
赞达摩画像
尹廷高（元代）

莫听番僧说是非，滔滔流水不西归。自从拆断茎芦后，白浪翻天无了时。
祷雨恒岳甘澍应期喜而有作
倪谦（明代）

恒岳巍峨神所都，肇禋灵贶喜潜孚。九重正切桑林祷，一雨先回麦陇苏。

生意骎骎盈海宇，驩声蔼蔼遍农夫。有秋总已资玄祐，却叹乾封是矫诬。
梅花
陆游（宋代）

五年作竹梢，十年作梅枝。
九泉子廉子，此语今谁知？
绕海螺山
释今帾（明代）

欲绕洪岩作画观，杖藜还下碧云端。探泉漫指南湖胜，看瀑犹疑山雨残。

一笠晚烟林壑迥，半担斜照石巢寒。樵吹处处催归路，回首层阴万木间。
渔家傲
晏殊（宋代）

粉面啼红腰束素。当年拾翠曾相遇。密意深情谁与诉。空怨慕，西池夜夜风兼露。

池上夕阳笼碧树。池中短棹惊微雨。水泛落英何处去。人不语，东流到了无停住。
沁园春·鶗鴂鸣兮
吴泳（宋代）

鶗鴂鸣兮，卉木萋止，维暮之春。笑憨翁渐老，年加三豆，呆郎多事，诗记三星。六十有三，高吟勇退，只有尧夫范景仁。从今去，且亭前放鹤，溪上垂纶。交亲。散落如云。仅留得尊前康健身。有一编书传，一囊诗稿，一枰棋谱，一卷茶经。红杏尚书，碧桃学士，看了虚名都赚人。成何事，独青山有趣，白发无情。
胡姬年十五拟刘越石
张宪（元代）

胡姬年十五，芍药正含葩。
何处相逢好，并州卖酒家。
面开春月满，眉抹远山斜。
一笑既相许，何须罗扇遮。